尚書會仙亭詠薔薇夤坐中聯四韻晚歸補緝所聯因成一篇
作者：徐夤
朝代：唐

paragraphs: 結綠根株翡翠莖，句芒中夜刺猩猩。
景陽妝赴嚴鐘出，楚峽神教暮雨晴。
躑躅豈能同日語，玫瑰方可一時呈。
風吹嫩帶香苞展，露灑啼思淚點輕。
阿母蘂宮期索去，昭君榆塞闕齎行。
藂高恐礙含泥燕，架隱宜棲報曙鶯。
鬬日只憂燒密葉，映階疑欲讓雙旌。
含煙散纈佳人惜，落地遺鈿少妓爭。
丹渥不因輸繡段，錢圓誰把買花聲。
海棠若要分流品，秋菊春蘭兩恰平。